Den høje efterspørgsel på boliger i Aalborg får Søren Enggaard A/S til at fremskynde næste byggeetape på Eternitgrunden.

Det går strygende med at sælge boligprojekter på den gamle Eternit-grund i Aalborg. Nu fremskynder ejendomsselskabet Søren Enggaard A/S opførelsen af 300 nye boliger fordelt over 25.000 kvadratmeter. - Efterspørgslen efter boliger på Eternitgrunden har vist sig at være meget, meget stor. Faktisk kan jeg ikke huske, at vi tidligere har oplevet noget lignende, og jeg tror, at det skyldes kombinationen af, at man bor centralt og grønt i et nyt og smukt byggeri, men til kun halvdelen af den kvadratmeterpris, som de dyreste nye adresser i Aalborg koster, forklarer adm. direktør Carsten Enggaard fra Søren Enggaard A/S. Der er tale om nybyggeri på det fjerde og sidste felt på den tidligere industri-grund, hvor et nyt boligområde kaldet 'Kildevældet' opføres i første etape. Området kommer til at rumme 300 boliger i alt, og første bygning bliver 'Enghusene' med 105 eksklusive boliger.  To punkthuse med i alt 40 boliger skal sælges enkeltvis som lejligheder, mens de resterende tre punkthuse med i alt 65 lejligheder skal sælges til investorer. Byggeriet begynder i de kommende måneder, og Carsten Enggaard regner med, at boligerne står færdige ved udgangen af 2017.